Георги Чапкънов
Георги Тодоров Чапкънов, известен като Чапа, е български скулптор, илюстратор и сценограф.

Биография 
Роден е на 24 януари 1943 г. във Вълчи дол, област Варна. Завършва Художествена гимназия в София и ВИИИ „Николай Павлович“ в София, специалност „Скулптура“. Специализира в Париж.

Георги Чапкънов е професор в Художествената академия, ръководител на Катедра „Художествена обработка на метал“.

Творчество 

Негови произведения са изложени в Ермитажа в Санкт Петербург, Пушкинския музей в Москва, Националната художествена галерия, Софийската градска художествена галерия, сградата на Международния олимпийски комитет в Лозана и др.

Съавтор е на герба на Република България (1997 г.); автор е на „Статуята на София“ в столицата (2000 г.). Автор е също на много монети и медали, правил е портрети на едни от най-известните личности на България.

Признание и награди 
Носител е на следните награди:
 на Съюза на българските художници (СБХ) за портрет (1969 г., 1982 г.),
 „Златен Езоп“ (1975 г.),
 „Марко Марков“ на Съюза на българските художници (СБХ) (1977 г., 1979 г., 1986 г.),
 на музея „Хаконе“ в Япония (1990 г.),
 за „съвършенство“ на музея „Хаконе“ (1991 г.),
 на триеналето на изящните изкуства в Ню Делхи (1991 г.),
 „Сулмона“ на президента на Италия (1993 г.)
 Гран При в Париж (2002 г.).

През 2011 г. става почетен гражданин на Силистра.

През 2015 г. е удостоен с орден „Св. св. Кирил и Методий“ с огърлие за особено значимите му заслуги в областта на културата и изкуството.

През 2020 г. излиза книгата „И Чапа създаде света. Истории за хора и статуи“ от Елена Кръстева, издадена от „Кръг“ и посветена на великите срещи в живота и изкуството на Георги Чапкънов. Сред героите по страниците са и Владимир Димитров – Майстора, Федерико Фелини, Константин Кисимов, Йордан Радичков, Радой Ралин и много други.

Галерия

Бележки

Външни препратки 

 Страница на Георги Чапкънов на сайта на НХА
 Галерия Ракурси: Георги Чапкънов, биография 

Български скулптори
Български илюстратори
Български сценографи
Възпитаници на Националната художествена академия
Преподаватели в НХА
Носители на орден „Св. св. Кирил и Методий“
Почетни граждани на Силистра
Почетни граждани на София
Родени във Вълчи дол